b)150. cikk (4) bekezdés: a befizetett tőke összegének visszatérítése az Európai Beruházási Bank által.

Ahol a megállapodás úgy rendelkezik, hogy az Unió az átmeneti időszak alatt meghívhatja az Egyesült Királyságot, hogy kivételesen részt vegyen bizottságok vagy szakértői csoportok, illetve az Unió szervei, hivatalai és ügynökségei bizonyos ülésein (például a megállapodás 128. cikkének (5) bekezdése) vagy nemzetközi tárgyalásokon és konzultációs üléseken (például a megállapodás 129. cikke (2) bekezdésének b) pontja és 130. cikkének (3) bekezdése), az Egyesült Királysághoz intézett ilyen meghívásokat főszabály szerint az Unió nevében a Bizottság végzi. Amennyiben az ülést uniós szervek, hivatalok vagy ügynökségek szervezik, a megfelelő felkérések kiküldése e szervek feladata lesz. Ilyen meghívásokra csak akkor kerülhet sor, ha teljesülnek a megállapodásban meghatározott feltételek. A Bizottság e tekintetben iránymutatást szándékozik kibocsátani e rendelkezések következetes alkalmazásának biztosítása érdekében.

Ahol a megállapodás úgy rendelkezik, hogy az Uniónak az átmeneti időszak alatt konzultációt kell folytatnia az Egyesült Királysággal: ezt a konzultációt az Unió nevében szintén a Bizottság folytatja le. Ez különösen a megállapodás alábbi rendelkezései esetében alkalmazandó:

a)128. cikk (7) bekezdés: az Unió azon kötelezettsége, hogy konzultáljon az Egyesült Királysággal olyan uniós jogi aktusok tervezetéről, amelyek közvetlenül valamely tagállami hatóságot, eljárást vagy dokumentumot jelölnek meg, vagy azokra hivatkoznak;

b)129. cikk (5) bekezdés: lehetőség az Egyesült Királysággal történő konzultációra az említett rendelkezés alapján;

c)130. cikk (1) bekezdés: az Unió arra vonatkozó kötelezettsége, hogy az említett rendelkezés értelmében konzultáljon az Egyesült Királysággal az uniós vizekben és az Unió határain kívüli vizekben fennálló halászati lehetőségekről;

d)130. cikk (2) bekezdés: az Unió arra vonatkozó kötelezettsége, hogy az említett rendelkezés értelmében lehetőséget biztosítson az Egyesült Királyság számára észrevételei megtételére;

Szintén a Bizottság feladata lesz, hogy egyetértésre jusson az Egyesült Királysággal az olyan igazgatási megállapodásokról, mint amilyenek például a megállapodás 134. cikkében (az Unió és az Egyesült Királyság ellenőrei közötti igazgatási megállapodások az auditálási eljárás megkönnyítése érdekében), vagy az Írországról/Észak-Írországról szóló jegyzőkönyv 12. cikkében (a jegyzőkönyv állami támogatásokra vonatkozó rendelkezéseinek megfelelő végrehajtásához szükséges igazgatási megállapodások) szerepelnek.

A Bizottság ezen kívül eljár az Unió nevében a megállapodás VI. részének III. címe szerinti vitarendezési eljárás valamennyi szakaszában.

•A javaslat egyes rendelkezéseinek részletes magyarázata

A kilépésről rendelkező megállapodásra irányuló bizottsági szövegtervezetre irányuló javaslat hat részbe (illetve további címekbe és fejezetekbe) rendezett 185 cikkből, három jegyzőkönyvből és kilenc mellékletből áll, az alábbiak szerint:

Az első rész (Közös rendelkezések) a kilépésről rendelkező megállapodás (a továbbiakban: a megállapodás) közös rendelkezéseit tartalmazza, beleértve a fogalommeghatározásokat, a kilépésről rendelkező megállapodás területi hatályára, a megállapodás alkalmazási körére, végrehajtására és alkalmazására vonatkozó módszereket és elveket.

A második rész (A polgárok jogai) azokat a rendelkezéseket határozza meg, amelyek célja az Egyesült Királyság kilépése által érintett uniós és egyesült királyságbeli állampolgárok és családtagjaik jogállásának és jogainak védelme. A második rész 4 címből áll: I. cím (Általános rendelkezések), II. cím (Jogok és kötelezettségek), III. cím (A szociális biztonsági rendszerek koordinációja) és IV. cím (Egyéb rendelkezések).

A harmadik rész (A kilépéssel kapcsolatos rendelkezések) az Egyesült Királyság Unióból való kilépésével kapcsolatos egyéb kérdésekre vonatkozó rendelkezéseket tartalmazza. A második rész 13 címből áll: I. cím (Forgalomba hozott termékek), II. cím (Folyamatban lévő vámeljárások), III. cím (Hozzáadottérték-adóval és jövedéki adóval kapcsolatos folyamatban lévő ügyek), IV. cím (Szellemitulajdon-jogok), V. cím (Folyamatban lévő rendőrségi és igazságügyi együttműködés büntetőügyekben), VI. cím (Folyamatban lévő igazságügyi együttműködés polgári és kereskedelmi ügyekben), VII. cím (E megállapodás hatálybalépését megelőzően vagy e megállapodás alapján kezelt vagy kapott adatok és információk) VIII. cím (Folyamatban lévő közbeszerzési és hasonló eljárások), IX. cím (Az Euratommal kapcsolatos kérdések), X. cím (Uniós igazságügyi és közigazgatási eljárások), XI. cím (A tagállamok és az Egyesült Királyság közötti közigazgatási együttműködési eljárások), XII. cím (Kiváltságok és mentességek) és XIII. cím (Az Unió intézményeinek, szerveinek és hivatalainak működésével kapcsolatos egyéb kérdések).

A negyedik rész (Átmenet) átmeneti időszakot határoz meg, amely alatt az Egyesült Királyságra – néhány kivételtől eltekintve – az uniós vívmányok összessége alkalmazandó. Az átmenet során az Egyesült Királyság többé nem képviselteti magát az uniós intézményekben, és nem vehet részt az Unió döntéseinek alakításában és a döntéshozatali folyamatban. A negyedik rész végezetül megállapítja az Egyesült Királyságra az Unió, vagy a nevében eljáró tagállamok, illetve az Unió és tagállamai által közösen megkötött nemzetközi megállapodások tekintetében alkalmazandó átmeneti rendelkezéseket. A 129. cikkel összhangban, az Egyesült Királyság köteles lesz az említett megállapodásokból eredő kötelezettségek betartására. A 130. cikk konzultációs mechanizmust ír elő az Egyesült Királyság halászati lehetőségeinek meghatározása céljából az átmeneti időszak alatt. A 131. cikk biztosítja, hogy valamennyi uniós intézmény teljes hatásköre fennmarad az Egyesült Királysággal kapcsolatban, beleértve az Európai Unió Bíróságának hatáskörét is. A 132. cikk lehetővé teszi egyetlen, az átmeneti időszakot legfeljebb egy vagy két évvel meghosszabbító határozat elfogadását.

Az ötödik rész (Pénzügyi rendelkezések) megállapítja a pénzügyi elszámolásra vonatkozó részletes szabályokat – ideértve a pénzügyi elszámolás összetevőire vonatkozó részletes szabályokat is –, valamint a pénzügyi elszámolás értékének kiszámítására és a fizetési módozatok meghatározására vonatkozó szabályokat. Ezen kívül szabályokat állapít meg az Egyesült Királyságnak a jelenlegi többéves pénzügyi keret programjaiban való folyamatos, azok lezárásáig tartó részvételére vonatkozóan.

A hatodik rész (Intézményi és záró rendelkezések) szabályokat állapít meg a megállapodás következetes értelmezésére és alkalmazására vonatkozóan, valamint vegyes bizottságot és vitarendezési mechanizmust hoz létre. Ez a rész a Felek azon kötelezettségét is meghatározza, hogy az átmeneti időszak vége előtt igyekezzenek megállapodásra jutni jövőbeli kapcsolataikról, valamint a megállapodás hatálybalépésére vonatkozó rendelkezéseket tartalmaz.

Az Írországra/Észak-Írországra vonatkozó jegyzőkönyv és az ahhoz fűzött tíz melléklet tartalmazza az úgynevezett „tartalékmegoldásra” vonatkozó rendelkezéseket, amelynek célja annak elkerülése, hogy Írország és Észak-Írország között ellenőrzött határ alakuljon ki. E jegyzőkönyvet akkor és addig kell alkalmazni, ha és ameddig azt egy későbbi megállapodás teljes egészében vagy részben hatályon kívül nem helyezi. A jegyzőkönyv létrehozza az Európai Unió és az Egyesült Királyság közös vámterületét. Ez elkerülhetővé teszi az EU és az Egyesült Királyság között a származási szabályokkal kapcsolatos vámok, kvóták vagy ellenőrzések szükségességét. Emellett olyan intézkedéscsomagot is előirányoz, amely egyenlő versenyfeltételeket biztosít az EU és az Egyesült Királyság között. A jegyzőkönyv továbbá biztosítja, hogy az Uniós Vámkódex (a továbbiakban: vámkódex) – amely többek között meghatározza a termékek Európai Unión belüli szabad forgalomba bocsátására vonatkozó rendelkezéseket – továbbra is alkalmazandó maradjon Észak-Írországban. Ez biztosítani fogja, hogy az észak-írországi vállalkozások ne szembesüljenek korlátozásokkal, amikor termékeket hoznak forgalomba az uniós egységes piacon. A jegyzőkönyv arról is rendelkezik, hogy Észak-Írország tekintetében az Egyesült Királyság továbbra is igazodik az EU egységes piacához kapcsolódó és az ellenőrzött határ elkerüléséhez nélkülözhetetlen alábbi szabályokhoz: az árukra vonatkozó jogszabályok és az egészségügyi és növényegészségügyi szabályok („SPS-szabályok”), a mezőgazdasági termelésre vonatkozó szabályok, a héa- és jövedékiadó-szabályok, valamint az állami támogatásokra vonatkozó jogszabályok. A jegyzőkönyv az Ír-szigeten kialakított egységes villamosenergia-piac fenntartására irányuló rendelkezéseket is tartalmaz. A jegyzőkönyv értelmében az Írország és az Egyesült Királyság közötti közös utazási terület valamint az ahhoz kapcsolódó jogok és kiváltságok, az uniós joggal összhangban, továbbra is alkalmazandók, különös tekintettel az uniós polgároknak a szabad mozgáshoz fűződő jogára. A jegyzőkönyvben foglaltaknak megfelelően tovább folytatódik az Észak–Dél együttműködés, ideértve a környezetvédelem, az egészségügy, a mezőgazdaság, a közlekedés, az oktatás, a turizmus, az energiaügy, a telekommunikáció, a műsorszórás, a belvízi halászat, az igazságügy és a biztonság, valamint a felsőoktatás és a sport területét is.

A kilépésről rendelkező megállapodás egy, az Egyesült Királyság ciprusi felségterületeire vonatkozó jegyzőkönyvet is tartalmaz (a felségterületekre vonatkozó jegyzőkönyv). Mivel az Unió és a ciprusi felségterületek közötti kapcsolatokat a Ciprusi Köztársaság uniós tagságára figyelemmel kell majd kialakítani, a ciprusi felségterületekre vonatkozó jegyzőkönyvben megfelelő mechanizmusokat kell meghatározni annak érdekében, hogy a Ciprusi Köztársaság Európai Unióhoz történő csatlakozásáról szóló okmány 3. jegyzőkönyvében foglalt rendelkezések célkitűzései az Egyesült Királyság Unióból történő kilépését követően is teljesüljenek. Amint az a 2018. június 19-i együttes nyilatkozatban is szerepel, az Unió és az Egyesült Királyság egyaránt kötelezettséget vállalt arra, hogy – a létesítési szerződésben foglalt jogok és kötelezettségek maradéktalan tiszteletben tartása mellett – megfelelő intézkedéseket hoz a felségterületek vonatkozásában, „különös tekintettel azon ciprusi polgárok érdekeinek védelmére, akik az Egyesült Királyság Unióból való kilépését követően a ciprusi felségterületeken élnek és dolgoznak.” Az Unió és az Egyesült Királyság megállapodott egy, a kilépésről rendelkező megállapodáshoz csatolt jegyzőkönyv feltételeiről. A jegyzőkönyv célja annak biztosítása, hogy az uniós jog a felségterületeken – a Ciprus csatlakozási okmányához csatolt 3. számú jegyzőkönyvben meghatározott területeken – lakóhellyel rendelkező vagy ott munkát vállaló körülbelül 11 000 ciprusi polgár jogainak elvesztése vagy bizonytalanná válása nélkül továbbra is alkalmazandó maradjon. Ez számos szakpolitikai területre vonatozik, például az adózásra, az áruk, a mezőgazdaság, a halászat területére, valamint az állat- és növényegészségügyi szabályokra is. A jegyzőkönyv – a biztonsági és a katonai ügyek kivételével – a Ciprusi Köztársaságra ruházza a legtöbb érintett területen az uniós jogszabályok alkalmazásának és érvényesítésének felelősségét.

Végezetül, a kilépésről rendelkező megállapodás tartalmaz egy, Gibraltárról szóló jegyzőkönyvet, amely az Egyesült Királyság Unióból való kilépésének következtében Gibraltár vonatkozásában felmerülő konkrét kérdéseket tárgyalja. Az Európai Tanács 2017. április 29-i iránymutatása kimondta, hogy „az Európai Unió és az Egyesült Királyság között kötött megállapodások nem alkalmazhatók Gibraltár területére anélkül, hogy megállapodás születne a Spanyol Királyság és az Egyesült Királyság között”. Ez tükröződik a Tanács 2018. április 29-i kiegészítő tárgyalási irányelveiben, és az Európai Tanács 2018. március 14-i iránymutatásaiban. Az Európai Tanács 2018. november 25-i ülésének jegyzőkönyvéhez csatolt nyilatkozatokban az Európai Tanács és a Bizottság alábbi nyilatkozata szerepel: „Az Egyesült Királyságnak az Unióból való kilépését követően az Unió és az Egyesült Királyság által kötendő megállapodások területi hatálya Gibraltárra nem fog kiterjedni. Ez azonban nem zárja ki annak a lehetőségét, hogy az Unió és az Egyesült Királyság külön megállapodásokat kössön Gibraltár tekintetében. Az Unió hatásköreinek sérelme nélkül, valamint teljes mértékben tiszteletben tartva a tagállamok területi integritását, amint azt az Európai Unióról szóló szerződés 4. cikkének (2) bekezdése garantálja, ezen külön megállapodások esetében kérni kell a Spanyol Királyság előzetes egyetértését. Továbbá, ugyanezen alkalommal az Európai Tanács és a Bizottság értelmező nyilatkozatot adott ki a kilépésről rendelkező megállapodás 184. cikkére és a jövőbeli megállapodások területi hatályára vonatkozóan.